
આખાનનો ન્યાય
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 3: ઈશ્વર દ્વારા વિજય
	હેતુ
	બાળકોને બતાવવું કે ઈશ્વરની નજરથી કંઈ છુપાયેલું નથી અને આપણા ન્યાયી અને પવિત્ર ઈશ્વર પાપને અવગણી શકતા નથી.

	શાસ્ત્રવાંચન
	યહોશુઆ 7:1, 15-26; 8:12

	મુખપાઠ કલમ
	યોહાન 3:17
“કેમ કે ઈશ્વરે પોતાના દીકરાને જગતને દોષિત ઠરાવવા માટે નહિ, પણ તેના દ્વારા જગતનો ઉદ્ધાર થાય માટે મોકલ્યો.”



પાઠની રજૂઆત
શરૂઆત
વર્ગને પૂછો કે જો તમે ઊકળતી રાબના વાસણમાં હાથ નાખો તો શું થાય. તેઓ કહેશે કે તમારો હાથ ખરાબ રીતે દાઝી જશે. માતાઓ નાનાં બાળકોને ચેતવણી આપે છે કે રાબમાં હાથ ન નાખે, પણ બાળક તેને એટલી બધી ઇચ્છે છે કે તે સાંભળતું નથી. તે પોતાની માની સૂચના તોડે છે ત્યારે તેનો હાથ દાઝે છે.
પાઠના મુખ્ય મુદ્દાઓ
	1.આખાન ઇઝરાયલી સૈનિક હતો જે યરીખોના યુદ્ધમાં લડ્યો હતો. વર્ણન કરો કે તે પણ કરારકોશની પાછળ શહેરની ફરતે ચાલ્યો અને દીવાલો પડતી જોઈ. ચિત્ર 4 બતાવો. યરીખો જીતાયું ત્યારે આખાન બીજા સૈનિકો સાથે શહેરમાં ગયો.
	2.શહેરમાંની દરેક વસ્તુ સાથે શું કરવું તે ઈશ્વરે ઇઝરાયલને જે કહ્યું હતું તે આખાન જાણતો હતો: તે પ્રભુને સોંપી દેવાનું હતું. તેથી સોનું, ચાંદી, કાંસું અને લોખંડ પ્રભુની સેવામાં વાપરવા માટે બચાવવાં હતાં, પણ બીજું બધું નાશ કરવાનું હતું (6:17, 24). તેમને પોતાના માટે કંઈ લેવાની છૂટ ન હતી.
	3.પણ આખાને યરીખોમાં કેટલીક સુંદર વસ્તુઓ જોઈ – થોડું સોનું, ચાંદી અને કીમતી વસ્ત્ર. તેને તે ખૂબ જોઈતું હતું. તેણે આસપાસ જોઈને ખાતરી કરી કે કોઈ જોતું નથી અને તેને પોતાનાં વસ્ત્રો નીચે સંતાડી દીધું. ઘરે આવીને તેણે તેને પોતાના તંબુમાં જમીનમાં દાટી દીધું. કોઈ માણસે તેને જોયો ન હતો, પણ ઈશ્વર જાણતા હતા કે આખાને તેમની સૂચનાનો ભંગ કર્યો છે (7:1, 20-21).
	4.ઈશ્વરે ઇઝરાયલીઓને આય આગળ હારવા દીધા. ચિત્ર 5 બતાવો. ઈશ્વરે યહોશુઆને કહ્યું કે તેણે શોધી કાઢવું કે કોણે આજ્ઞાભંગ કર્યો છે (7:12-13).
	5.બીજે દિવસે વહેલી સવારે ઇઝરાયલનાં બારેય કુળોએ યહોશુઆ આગળથી પસાર થવાનું હતું. ઈશ્વરે યહોશુઆને બતાવ્યું કે આજ્ઞાભંગ કરનાર યહૂદાના કુળનો છે. હવે તે કુળનાં દરેક વંશે યહોશુઆ આગળથી પસાર થવાનું હતું. ત્યાર પછી તે વંશના દરેક કુટુંબે એમ કરવાનું હતું. છેવટે તે કુટુંબના દરેક સભ્યે તેની આગળથી પસાર થવાનું હતું. આખાન પકડાયો (7:16-18).
	6.યહોશુઆએ આખાનને પોતાના આજ્ઞાભંગની કબૂલાત કરવા કહ્યું. આખાને કબૂલાત કરી, અને ચોરેલી વસ્તુઓ તેના તંબુમાંથી મળી આવી. આખાને તેનો કદી આનંદ માણ્યો નહિ, કારણ કે તેણે તેને સંતાડી રાખવી પડી હતી (7:19-22). ચિત્ર 6 બતાવો.
પીળાં વસ્ત્રોવાળા યહોશુઆ ઘૂંટણિયે પડેલા આખાન તરફ આંગળી ચીંધી રહ્યા છે. યહોશુઆની પાછળ ઊભેલો માણસ યાજક છે.
	7.ઈશ્વરની સૂચનાઓ પાળવાને બદલે પોતાની ઇચ્છાઓ પાછળ ચાલવાને કારણે આખાને પોતાના જીવનથી કિંમત ચૂકવી. ઈશ્વરે જે કરવાની ના પાડી હતી તે તેણે જાણીબૂઝીને કર્યું. તેને પ્રભુ પ્રત્યે એટલો ઓછો આદર હતો કે તેણે એકમાત્ર ઈશ્વરનું હતું તે ચોરી લીધું (7:24-26).
વાર્તા પ્રત્યે આપણો પ્રતિભાવ
ઈશ્વરનો આજ્ઞાભંગ કરવો એ પાપ છે, કારણ કે તેનો અર્થ છે કે આપણે ઈશ્વર કરતાં વધુ જાણીએ છીએ એમ માનીએ છીએ. ચોરેલા માલની જેમ પાપ દાટીને છુપાવી શકાતું નથી. ઈશ્વર પવિત્ર હોવાથી તે પાપને અવગણી શકતા નથી. તેથી પાપનાં પરિણામો આવે છે. શરૂઆતમાં મેં તમને જે દાઝી ગયેલા હાથવાળા બાળકની વાર્તા કહી હતી તે યાદ કરો. તે આપણને બતાવે છે કે પરિણામ શું છે. જો તમે આગને કે ગરમ વસ્તુને અડો તો તમે દાઝી જાઓ છો. એ જ રીતે આખાને પોતાના પાપનાં પરિણામો ભોગવ્યાં.
આપણે બધા પાપીઓ છીએ જેઓ સજાને લાયક છે. પણ ઈસુ ખ્રિસ્ત આપણાં પાપોની સજા ભોગવવા અને આપણને પાપ અને મરણમાંથી બચાવવા આવ્યા. ચાલો, પ્રભુના પ્રેમ અને દયા માટે તેમની સ્તુતિ કરીએ!
મુખપાઠ કલમ દૃઢ કરાવો
મુખપાઠ કલમ, યોહાન 3:17, ફરી બોલીને સત્રનું સમાપન કરો.

